### NN 133/2025 (29.10.2025.), Izmjene i dopune Kolektivnog ugovora za pomorce na brodovima koji obavljaju prijevoz u linijskom obalnom pomorskom prometu (od 29. lipnja 2023) – prve izmjene i dopune

KOLEKTIVNI UGOVORI

1960

SINDIKAT POMORACA HRVATSKE (SPH), član Međunarodne federacije transportnih radnika (ITF), s adresom Središnjeg ureda: Fiorello La Guardia 13, 51000 Rijeka, Hrvatska;

NEZAVISNI SINDIKAT POMORACA PUTNIČKIH BRODOVA HRVATSKE (NSPPBH), s adresom: Ante Petravića 23, 21000 Split, Hrvatska;

(dalje u tekstu: »Sindikati«)

i

HRVATSKA UDRUGA BRODARA – MARE NOSTRUM, s adresom: Avenija V. Holjevca 20, 10200 Zagreb, Hrvatska, za i u ime Poslodavaca njenih članica (Jadrolinija, Rapska plovidba);

(dalje u tekstu: »Udruga«)

sklopili su 5. rujna 2025.

IZMJENE I DOPUNE KOLEKTIVNOG UGOVORA

ZA POMORCE NA BRODOVIMA KOJI OBAVLJAJU PRIJEVOZ U LINIJSKOM OBALNOM POMORSKOM PROMETU (OD 29. LIPNJA 2023.) –
 PRVE IZMJENE I DOPUNE

Članak 1.

Kolektivni ugovor za pomorce na brodovima koji obavljaju prijevoz u linijskom obalnom pomorskom prometu sklopljen je 29. lipnja 2023. godine (dalje u tekstu: »Kolektivni ugovor«).

Ovim izmjenama i dopunama Kolektivnog ugovora – prve izmjene i dopune (dalje u tekstu: Prve izmjene i dopune Kolektivnog ugovora), ugovorne strane mijenjaju Kolektivni ugovor iz stavka 1. ovog članka.

Članak 2.

Mijenja se članak 19. Kolektivnog ugovora i glasi:

1. Poslodavac će omogućiti uvjete smještaja, rekreacije, prehrane, pripreme i posluživanja hrane u skladu sa standardom specificiranim u Pravilu 3.1 – Prostorije za smještaj i Pravilu 3.2 – Prehrana i posluživanje hrane MLC-a te će posvetiti dužnu pozornost smjernicama istog Poglavlja 3. MLC-a.

2. Svaki Pomorac član posade broda ima pravo na zdravstveno ispravnu prehranu i pitku vodu koja mora biti dostatna i primjerene kakvoće.

3. Hrana mora u pravilu biti pripravljena i konzumirana na brodu. Poslodavac će opskrbiti kuhinju odnosno prostoriju za eventualnu pripremu i čuvanje hrane sa svom odgovarajućom opremom potrebnom za kuhanje. Sva sredstva i oprema moraju biti dobre kvalitete.

4. U slučaju da zbog karakteristika broda ili nekog drugog razloga ne postoji, odnosno nije u funkciji kuhinja – prostor za pripremu i čuvanje hrane, tada Poslodavac može svojom odlukom organizirati pripremu i dostavu hrane članovima posade na brod ili članovi posade broda mogu konzumirati dnevne obroke izvan broda ili na neki drugi način koji odgovara zahtjevima za prehranu članova posade broda.

5. U pravilu hrana je raspoređena u tri (3) obroka.

6. Tijekom obavljanja noćne smjene svaki član posade ima pravo na jedan dodatni obrok.

7. Svaki član posade broda ima pravo na početku i tijekom obavljanja službe na kavu, čaj ili neki drugi napitak.

8. Svakom članu posade stroja kao i onim članovima posade koji su u neposrednom dodiru sa štetnim plinovima pripada najmanje 1/2 l mlijeka dnevno.

9. Dnevni iznos hranarine ovisit će o karakteristikama broda, formacijskom broju članova posade, mogućnosti osiguranja kuhara i kuhinje. Minimalni iznos hranarine na brodovima sa ukrcanim kuharima ne može biti manji od 12,00 eura dnevno, a na brodovima bez ukrcanog kuhara 21,60 eura dnevno.

10. Kod uvođenja dnevnih smjena 12 sati rada na brodu, 12 sati odmora, pomorcu pripada prvo na puni dnevni iznos hranarine.

11. Poslodavac će omogućiti na brodu primjeren smještaj za svakog člana posade (kabine, posteljina i sanitarna oprema). Kabine moraju biti primjereno ventilirane, grijane ili hlađene ovisno o vanjskim atmosferskim prilikama.

12. U slučaju kada na brodu nema mogućnosti smještaja članova posade (starost broda, ograničenja veličinom ili tipom broda ili se brod nalazi na remontu ili dokovanju) tada je Poslodavac u obvezi osigurati primjeren smještaj na kopnu te prijevoz od broda do i od istog objekta za smještaj (hotel, apartman ili slično).

13. Poslodavac može jednom godišnje tijekom trajanja Kolektivnog ugovora, u slučaju značajnog porasta prehrambenih troškova, u dogovoru sa sindikatima povećati iznos hranarine.

14. Poslodavac je dužan osigurati sredstva za održavanje higijene svakog člana posade broda.

Članak 3.

Mijenja se članak 23. Kolektivnog ugovora i glasi:

1. Pomorac ima pravo na pomorski dodatak za svaki dan ukrcaja, i to u najmanjem iznosu od 19,20 eura dnevno odnosno u iznosu kako je određeno Općim dodatkom (2) Kolektivnog ugovora.

2. Početak obračuna pomorskog dodatka započinje danom kojim Pomorac započinje rad na brodu. Konačni obračun pomorskog dodatka zaključuje se s danom iskrcanja.

3. Kod uvođenja dnevnih smjena 12 sati rada na brodu, 12 sati odmora, pomorcu pripada pravo na puni dnevni iznos pomorskog dodatka.

4. Pomorski dodatak se utvrđuje Posebnim dodatkom (2) Kolektivnog ugovora sa svakim Poslodavcem za pojedinu liniju na kojoj Poslodavac obavlja prijevoz u linijskom i povremenom obalnom pomorskom prometu.

Članak 4.

Mijenja se poglavlje »OPĆI DODATAK (1) I MINIMALNE PLAĆE PO ZVANJIMA ZA DRŽAVNE TRAJEKTNE, BRODSKE I BRZOBRODSKE LINIJE SA OBVEZOM JAVNE USLUGE I BRODSKE I TRAJEKTNE LINIJE BEZ OBVEZE JAVNE USLUGE« i glasi:

|  |  |
| --- | --- |
| Zvanja na brodu | Minimalna bruto osnovna plaća u EUR |
| ZAPOVJEDNIK I | 2.554,92 |
| UPRAVITELJ STROJA I | 2.335,92 |
| ZAPOVJEDNIK II | 2.335,92 |
| UPRAVITELJ STROJA II | 2.189,92 |
| ČASNIK PLOVIDBENE STRAŽE I | 2.014,73 |
| ČASNIK PLOVIDBENE STRAŽE U STR. I | 2.014,73 |
| HOTEL MANAGER I | 1.677,63 |
| ČASNIK PLOVIDBENE STRAŽE II | 1.751,94 |
| ČASNIK PLOVIDBENE STRAŽE U STR. II | 1.751,94 |
| BRODSKI ELEKTRIČAR | 1.722,74 |
| ŠEF KUHINJE | 1.532,95 |
| GLAVNI KONOBAR | 1.459,95 |
| GLAVNI KUHAR | 1.459,95 |
| ŠEF UGOSTITELJSKOG ODJELJENJA | 1.386,96 |
| I KUHAR | 1.299,35 |
| ČASNIK PLOVIDBENE STRAŽE III | 1.299,35 |
| ČASNIK PALUBE (BRODOVOĐA) | 1.299,35 |
| VOĐA PALUBE | 1.299,35 |
| ČASNIK PLOVIDBENE STRAŽE U STR. III | 1.299,35 |
| VOĐA STROJA | 1.299,35 |
| MEHANIČAR | 1.299,35 |
| BRODSKI TESAR | 1.299,35 |
| I KONOBAR | 1.299,35 |
| KUHAR | 1.094,96 |
| SKLADIŠTAR | 1.299,35 |
| ČLAN PLOVIDBENE STRAŽE (KORMILAR) | 1.094,96 |
| ČLAN PLOVIDBENE STRAŽE U STR. (MOT.) | 1.094,96 |
| SOBARICA | 1.094,96 |
| KONOBAR | 1.094,96 |
| ČISTAČ STROJA | 963,57 |
| MLADIĆ KUHINJE | 963,57 |
| MLADIĆ SOBE | 963,57 |
| MORNAR | 963,57 |
| SERVIR / SERVIRKA | 963,57 |
| VJEŽBENIK PALUBE | 770,12 |
| VJEŽBENIK STROJA | 770,12 |

Članak 5.

Mijenja se poglavlje »OPĆI DODATAK (1) II MINIMALNE PLAĆE PO ZVANJIMA ZA LOKALNE, ŽUPANIJSKE I MEĐUŽUPANIJSKE LINIJE SA OBVEZOM JAVNE USLUGE I ZA BRZOBRODSKE LINIJE BEZ OBVEZE JAVNE USLUGE« i glasi:

|  |  |
| --- | --- |
| Zvanja na brodu | Minimalna bruto osnovna plaća u EUR |
| ZAPOVJEDNIK | 1.496,00 |
| ČASNIK PLOVIDBENE STRAŽE | 946,00 |
| UPRAVITELJ STROJA | 1.342,00 |
| ČASNIK PLOVIDBENE STRAŽE U STROJARNICI | 924,00 |
| KORMILAR | 781,00 |
| MORNAR | 770,00 |
| MOTORIST/MAZAČ | 781,00 |
| ČISTAČ | 770,00 |
| KUHAR | 902,00 |
| KONOBAR | 814,00 |

Članak 6.

Mijenja se poglavlje »OPĆI DODATAK (2) Minimalni iznosi pomorskog dodatka« i glasi:

OPĆI DODATAK (2) I MINIMALNI IZNOSI POMORSKOG DODATKA:

|  |  |  |
| --- | --- | --- |
| Zvanje na brodu | Međunarodne i brzobrodske linije | Državne trajektne brodske linije |
| ZAPOVJEDNIK I | 38,40 | 32,64 |
| ZAPOVJEDNIK II | 34,80 | 27,24 |
| UPRAVITELJ STROJA I | 37,20 | 31,32 |
| UPRAVITELJ STROJA II | 34,80 | 27,24 |
| I ČASNIK PALUBE | 34,80 | 25,68 |
| I ČASNIK STROJA | 34,80 | 25,68 |
| HOTEL MANAGER | 34,80 | 25,68 |
| ŠEF KUHINJE | 34,80 | 24,60 |
| GLAVNI KONOBAR | 30,24 | 24,60 |
| GLAVNI KUHAR | 30,24 | 25,68 |
| II ČASNIK PALUBE | 30,24 | 25,68 |
| II ČASNIK STROJA, BRODSKI ELEKTRIČAR | 30,24 | 25,68 |
| I KUHAR, ŠEF UGOST. ODJELJENJA | 27,84 | 24,48 |
| VOĐA PALUBE, BROD TESAR | 26,76 | 23,28 |
| VOĐA STROJA | 26,76 | 23,28 |
| I KONOBAR | 26,76 | 23,28 |
| III ČASNIK PALUBE | 26,76 | 23,28 |
| III ČASNIK STROJA | 26,76 | 23,28 |
| ČASNIK (BRODOVOĐA) | 26,76 | 23,28 |
| MEHANIČAR | 26,76 | 23,28 |
| KUHAR | 23,28 | 21,00 |
| SKLADIŠTAR | 23,28 | 21,00 |
| KORMILAR | 23,28 | 21,00 |
| MOTORIST/MAZAČ | 23,28 | 21,00 |
| KONOBAR, SOBARICA | 23,28 | 21,00 |
| ČISTAĆ STROJA | 22,08 | 19,92 |
| MLADIĆ KUHINJE, SERVIRKA | 22,08 | 19,92 |
| MLADIĆ SOBE | 22,08 | 19,20 |
| MORNAR | 22,08 | 19,20 |
| VJEŽBENIK PALUBE | 22,08 | 19,20 |
| VJEŽBENIK STROJA | 22,08 | 19,20 |

Članak 7.

Sve ostale odredbe Kolektivnog ugovora koje nisu izmijenjene ovim Aneksom ostaju na snazi.

Članak 8.

1. Smatra se da su Prve izmjene i dopune Kolektivnog ugovora sklopljene kad ih potpišu ovlašteni predstavnici potpisnika, te da stupaju na snagu i primjenjuju se od 1. rujna 2025. godine.

2. Ako u postupku proširenja ovih Prvih izmjena i dopuna Kolektivnog ugovora na djelatnost, ministar rada, mirovinskog sustava, obitelji i socijalne politike ne donese odluku o proširenju u roku šest mjeseci od dana sklapanja Prvih izmjena i dopuna Kolektivnog ugovora, ugovorne strane utvrđuju da ove Prve izmjene i dopune Kolektivnog ugovora prestaju važiti.

3. Ove Prve izmjene i dopune Kolektivnog ugovora sukladno odredbama Zakona o radu moraju se javno objaviti i dostaviti nadležnom Ministarstvu za rad.

4. Ove Prve izmjene i dopune Kolektivnog ugovora sklopljene su u osam (8) istovjetnih primjeraka, od kojih svaka strana zadržava po dva (2), a dva (2) primjerka se dostavljaju Ministarstvu rada, mirovinskog sustava, obitelji i socijalne politike

Rijeka, 5. rujna 2025.

|  |  |
| --- | --- |
| ZA UDRUGU  HUB MARE NOSTRUM | ZA SINDIKAT  POMORACA HRVATSKE |
| Predsjednik Uprave  Jadrolinije, Rijeka  Robert Blažinović, v. r. | Voditelj ureda Zadar  Antun Aljinović, v. r. |
|  | ZA NEZAVISNI SINDIKAT  POMORACA PUTNIČKIH  BRODOVA HRVATSKE  Predsjednik  Anton Miculinić, v. r. |